[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 21.12.2007

SEC(2007) 1720

РАБОТЕН ДОКУМЕНТ НА СЛУЖБИТЕ НА КОМИСИЯТА

съпътстващ документ към предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА относно сближаване на законодателствата на държавите-членки по отношение на емисиите от тежкотоварните пътни превозни средства и за достъпа до информация, отнасяща се до ремонта на превозните средства Резюме на оценката на въздействието {COM(2007) 851 final}{SEC(2007) 1718}

РАБОТЕН ДОКУМЕНТ НА СЛУЖБИТЕ НА КОМИСИЯТА

съпътстващ документ къмпредложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА относно сближаване на законодателствата на държавите-членки по отношение на емисиите от тежкотоварните пътни превозни средства и за достъпа до информация, отнасяща се до ремонта на превозните средства Резюме на оценката на въздействието

През последното десетилетие качеството на въздуха се подобри, но въпреки това в Европейския съюз все още съществуват значителен брой проблеми, свързани с качеството на въздуха, по-специално в градските зони и в гъсто населените райони.

През 2020 г. Европейският съюз все още ще бъде далеч от изпълнението на целите на Шестата програма за действие в областта на околната среда. Дори и настоящото законодателство да бъде прилагано ефективно, върху здравето и околната среда ще продължат да оказват отражение значителни негативни фактори.

С цел решаването на тези проблеми бяха разгледани възможните по-нататъшни мерки и същевременно бе направена оценка на следните варианти:

- Без промяна в политиката

- Регулаторен подход на равнището на Европейския съюз

- Въвеждане на нормативна уредба от страна на държавите-членки

- Предоставяне на данъчни стимули от държавите-членки

- Нерегулаторен подход

Оценката на въздействието показа, че за подобряване на качеството на въздуха е необходимо по-нататъшно намаляване на пределните стойности на емисиите на тежкотоварните превозни средства (Евро VІ), като същевременно се запази доброто функциониране на вътрешния пазар.

Замърсяването с прахови частици (PM) все повече тревожи учените и въвеждането на хармонизирани пределни стойности на емисиите на равнището на Европейския съюз е необходимо за предотвратяване на препятствията пред пускането на пазара и движението на тежкотоварните превозни средства и за постигане на значително намаление на изпусканите от тези превозни средства емисиите от частици в Европейския съюз. Предлага се намаление с 66 % на пределната стойности на частиците, като пределната стойност на емисията достигне 0,01 g/kWh, което предвид използваната понастоящем технология, ще наложи монтирането на филтри за частици на всички превозни средства с дизелови двигатели.

Също така е оправдано предприемането на допълнителни действия относно емисиите от азотни окиси (NOx) и въглеводороди (HC)[1], предвид факта че в противен случай голям брой държави-членки няма да са в състояние да изпълнят изискванията на директивата относно националните тавани за емисии на някои атмосферни замърсители (2001/81/ЕО) и на предложението за преразглеждане на директивите относно качеството на въздуха (COM(2005) 447)[2]. Предлага се намаляване с 80 % на NOx, като пределната емисионна стойност достигне 0,4 g/kWh. За изпълнение на изискванията относно пределните стойности на емисии от NOx ще бъде необходимо по-широко използване на технологии в двигателите и при последващата обработка на отработените газове.

В настоящата оценка на въздействието се прави обсъждане на поредица от изменения на съществуващото законодателство. Общият ефект от тях е по-нататъшно намаляване на пределните стойности на емисиите, изпускани от превозните средства, като се намалява опасността превозните средства да предизвикват ненужно замърсяване чрез изготвянето на по-солидни и изчерпателни нормативни изисквания, без да се налага извършването на прекомерни разходи. Освен това те осигуряват стандартизиран достъп до информацията за ремонта на превозните средства.

В оценката на въздействието се стига до заключение, че е необходимо бъдещите стойности на емисиите в Европейския съюз да съответстват на тези в Съединените щати. Голям брой заинтересовани страни – включително представителите на промишлеността – поддържат уеднаквяването на пределните стойности с американските, и извършената от нас оценка на въздействието показа, че това е икономически ефективно.

Резултатът ще се изрази в значително подобряване на качеството на въздуха, като същевременно се намалят разходите за развойна дейности и изпитване на двигателите. Всъщност предложението ще позволи на производителите да произвеждат високоекологични двигатели както за американския, така и за европейския пазар.

То също така ще позволи на държавите-членки да изпълнят изискванията на директивата относно качеството на въздуха.

[1] В настоящия документ термините въглеводороди (HC) и летливи органични съединения (ЛОС) се използват като взаимозаменяеми.

[2] Това предложение за директива относно качеството на атмосферния въздух би трябвало да измени съществуващото законодателство относно качеството на въздуха, тоест Директива 96/62/ЕО („рамковата директива“), ОВ L 296, 21.11.1996 г., стр. 55, и три производни директиви 1999/30/ЕО, 2000/69/ЕО и 2002/3/ЕО, както и Решение 97/101/ЕО на Съвета.